
[bookmark: _Hlk108011926][bookmark: _Hlk127793369][bookmark: _Hlk228355331]Τοποθέτηση του Γενικού Εισαγγελέα της Δημοκρατίας σε σχέση με την ανακοίνωση της Ανεξάρτητης Αρχής κατά της Διαφθοράς ως προς το «μαύρο βαν»

Σε σχέση με την ανακοίνωση της Ανεξάρτητης Αρχής κατά της Διαφθοράς («η Αρχή»), ημερομηνίας 14 Σεπτεμβρίου 2026, «αναφορικά με τις ενέργειες για διεξαγωγή έρευνας για την υπόθεση του ‘μαύρου βαν’», ο Γενικός Εισαγγελέας της Δημοκρατίας επιθυμεί να διευκρινίσει τα εξής: 

(1) Στο πλαίσιο εφαρμογής του Άρθρου 10 του Νόμου 19(Ι)/2022 που εμποδίζει την πολλαπλή διερεύνηση υποθέσεων διαφθοράς, η Αρχή, με διαβαθμισμένη επιστολή ημερομηνίας 16 Ιουλίου 2026, ενημέρωσε τον Γενικό Εισαγγελέα για την πρόθεσή της για διεξαγωγή έρευνας σε σχέση με πολύ συγκεκριμένες πτυχές της υπόθεσης του «μαύρου βαν», οι οποίες αναγράφονταν λεπτομερώς στην εν λόγω επιστολή και δεν αφορούσαν στον χειρισμό της υπόθεσης από τη Νομική Υπηρεσία. Με την επιστολή της η Αρχή ζητούσε να ενημερωθεί καθηκόντως κατά πόσον, με βάση την κείμενη νομοθεσία, εμποδίζεται να διεξάγει τη δική της έρευνα.

(2) Στις 30 Ιουλίου 2026, ο Γενικός Εισαγγελέας απάντησε επίσης με διαβαθμισμένη επιστολή στην Αρχή ότι, όλες ανεξαιρέτως οι πτυχές που αναφέρθηκαν στην πιο πάνω επιστολή της είχαν ήδη διερευνηθεί από την Αστυνομία και τον ανεξάρτητο ποινικό ανακριτή, ενημερώνοντας την για το αποτέλεσμα της διερεύνησης και την εξέλιξη της υπόθεσης ενώπιον του Δικαστηρίου. 

(3) Με βάση την πιο πάνω απάντηση του Γενικού Εισαγγελέα και δεδομένης της ισχύουσας νομοθεσίας και ειδικότερα του Άρθρου 10 του Νόμου 19(Ι)/2022, η Αρχή αποφάσισε να τερματίσει την έρευνα για το «μαύρο βαν», ενημερώνοντας τον Γενικό Εισαγγελέα με επιστολή της ημερομηνίας 8 Σεπτεμβρίου 2026. 

(4) Η αναφορά στην παράγραφο 7 της ανακοίνωσης της Αρχής ότι ο Γενικός Εισαγγελέας διαβάθμισε την αλληλογραφία, ήταν αποτέλεσμα τόσο των εμπιστευτικών πληροφοριών που αυτή περιείχε, όσο και του ότι η ίδια η Αρχή, ορθά, είχε διαβαθμίσει την αρχική επιστολή της ημερομηνίας 16 Ιουλίου 2026. 

